**Дамуында ерекшелігі бар балаларда мазасыздық белгілері**

**және одан арылу жолдары**

*З.Сансызбаева,*

*Педагог-психолог,*

Қазіргі уақытта баланың психо-эмоционалдық дамуы, яғни кейбір психологиялық ерекшеліктері (атына қарамауы, зейін тұрақсыздығы, дамылсыз тоқтамай жүруі) ата-аналар үшін маңызды және өзекті мәселе болып табылады. Өйткені бұл ерекшелік тек сөйлеу және ойлау сияқты психикалық қызметтерді ғана зақымдап қана қоймай, баланың айналасындағы болып жатқан оқиғаларды пайымдамауы мен түсінбеуіне әкеліп соғады.

Олар өзімен жасты балалармен ойнаудың орнына ұялы телефон мен теледидарды тандайды, ал аула ойындарын компьютерлік ойындармен алмастырады. Осыған байланысты баланың назары нашарлайды, ол қоғамға дұрыс бейімделмейді, айналасындағы адамдармен қарым-қатынас жасауы қиындайды. Осының салдарынан баланың мінез-құлығы өзгеріп, мазасыздық пайда болады.

Енді мазасыздық дегеніміз не? Мазасыздық дегеніміз - бұл алаңдаушылық, қорқынышқа бейімділіктің жоғарылауы. Бұл күй - жағымсыз оқиғалардың әсерінен пайда болады.

Баладағы мазасыздық белгілері:

* ұзақ уақыт бойы депрессиялық көңіл-күйіде жүруі;
* қарым-қатынасқа түсу қиындықтарының пайда болуы;
* себеппен себепсіз ашулануы, ызалануы;
* қоршаған ортаны қабылдамауы.

Мазасыздықтың себептері:

* үйдегі қолайсыз жағдай;
* баланың қорқынышы;
* гаджеттермен көп уақыт өткізуі;
* айналасындағы адамдардың кері әсер етуі;
* ата-ананың баласын түсінбеуі.

Ал дамуында ерекшелігі бар балаларда мазасыздықтың салдарынан мінез-құлықтарында мынадай өзгерістер болады:

**Агрессия** – бұл бала маңайындағы адамдарға ашуланып, ызаланып жағымсыз мінез көрсетуі;

**Өз - өзіне агрессия көрсету** - бала ашу-ызасын өзіне тигізуі.Оған басын соғу, өзін тістеу, ұру сияқты ерекшеліктер жатады;

**Қайталанатын әрекеттер (стереотиптер)** – бала қолдарын жиі шапалақтайды, басын шайқайды, заттарды бір қатарға тізіп қойғанды ұнатады, ойыншықтармен ұзақ және дұрыс ойнай алмайды;

**Ритуалдар** - ол тек бір киімді кигісі келеді, белгілі бір түсті тандайды, тағамдарды таңдап жейді, бөлмедегі заттардың белгілі бір жерде болуын талап етеді;

**Деструктивті мінез** – бұл мінез-құлықтың ерекшелігі: ол өзінің ішкі күйзелісін,заттарды сындыру және зақымдау арқылы шығарады;

**Ашу–ыза** – бала жылап, айқайлап, жатып алу арқылы мінез-құлығын көрсетеді;

**Импульсивті мінез-құлық** - бала орнында секіреді, заттарды ұстап алып, қашады. Түсініксіз, тез іс-қимылдар жасайды;

**Әлеуметтік қолайсыз мінез-құлық** – ол әдепсіз, жағымсыз сөздермен әрекеттермен басқа адамдарға қолайсыздық туғызады.

Мінез-құлық бұзылуының нақты себептері белгісіз, бірақ мұндай мінез-құлықтың дамуына ықпал ететін бірқатар факторлар бар:

* жүктілік кезіндегі жарақаттар немесе инфекциялар салдарынан ОЖЖ

дамуының бұзылуы;

* тұқым қуалайтын аурулар;
* баланың әлеуметтік белсенділігіне шектеу кою;
* педагогикалық немқұрайлық;
* отбасындағы қолайсыз климат;

Бала тәртібіндегі ауытқуды түзету үшін мынадай алдын алу шараларын өткізген жөн. Ең алдымен дәрігер мамандардың (невропатолог, психоневролог, психиатрдың) кеңесіне жүгініп, медициналық мақалалармен танысып, баланың мінез – құлқын түзетудің балама тәсілдерін іздену.

Мазасыздықтан арылу үшін мынадай ұсыныстарды ескерген жөн:

1. Баламен сөйлескенде, ол үшін басқа маңызды адамдардың беделіне нұқсан келтірмеңіз.

3. Өз іс-әрекеттеріңізде дәйекті болыңыз, балаңызға бұрын рұқсат еткеніңізге себепсіз тыйым салмаңыз.

4. Баланың мүмкіндіктерін ескеріңіз, олардан орындай алмайтын нәрсені талап етпеңіз. Одан гөрі артық рет көмектесіп,қолдау көрсетіңіз, ал аз болса да жетістікке жеткен кезде мақтауға ұмытпаңыз.

5. Баланы өзіне кішігірім нақты мақсаттар қоюға және оларға жетуге үйрету өте маңызды.

6. Сенімді мінез-құлық үлгілерін көрсетіңіз, балаға үлгі болыңыз.

7. Балаға мазасыздықты жеңуге көмектесіңіз- ол аз қорқатындай жағдай жасаңыз. Егер бала өтіп бара жатқан адамдардан жол сұрауға, дүкеннен бірдеңе сатып алуға қорқатын болса, оны онымен бірге жасаңыз. Осылайша сіз мазасыз жағдайды қалай шешуге болатындығын көрсетесіз.

8. Баланы басқалармен салыстырмаңыз.

9. Баланың атын атауға тырысыңыз.

10. Балаңызға мүмкіндігінше аз ескерту жасауға тырысыңыз.

11. Жазаны тек төтенше жағдайларда қолданыңыз. Баланы жазалау арқылы қорламаңыз.

12. Балаңызға сеніңіз, онымен адал болыңыз және оны қандай болса да солай қабылдаңыз.

13. Егер қандай да бір объективті себептермен баланың оқуы қиын болса,онда сабақтар оған қуаныш әкелетіндей және ол өзін жайсыз сезінбейтіндей, ұнайтын үйірмені таңдаңыз,

14. Балаға қорқыныш сезімін жеңу үшін құшақтау, сүю, басын сипау арқылы көмектескен дұрыс. Бұл сәби үшін ғана емес, оқушы үшін де маңызды.

Егер ата-ана баласының мінез-құлқы мен жетістіктеріне қанағаттанбаса, бұл оған сүйіспеншілік пен қолдаудан бас тартуға себеп емес.

Баланы одан әрі дамыту жолдарын іздеуге және педагогикалық немқұрайдылыққа жол бермеуге тырысқан жөн. Балаға сенім артып, жақсы көру - өмір үшін күшті иммунитет болып табылады.